49. schôdza NR SR - 15.deň - B. popoludní
Dátum: 2026-05-06
Poslanec: Petrík, Simona 
Druh vystúpenia: Vystúpenie

Ďakujem. Budem teda len pokračovať, ako som tento návrh zákona uviedla. Na túto schôdzu prichádzam s dvomi veľmi praktickými riešeniami pre rodičov, pre rodiny s deťmi. V podstate robím to, čo by mal robiť minister práce, sociálnych vecí a rodiny a nerobí to. Jediné návrhy, ktoré sme za posledné takmer tri roky v tomto pléne smerom k rodinám videli alebo teda jediný bol smerom k jednorodičom, kde pán minister doteraz nebol schopný prísť s definíciou jednorodiča, teda s legislatívnym ukotvením jednorodiča do legislatívy, aby sme potom mohli na túto definíciu naväzovať a napasovať riešenia, ktoré budú adekvátne pre jednorodičov, pretože jednorodičia sú najohrozenejšou skupinou chudobou v súčasnosti. Ja prichádzam s veľmi praktickým návrhom. Je veľmi jednoduchý a musím povedať, že vychádzam z praxe, pretože množstvo najmä mužov, musím povedať, najmä mužov otcov, ma kontaktovalo so situáciou, že si nemohli vyčerpať celú svoju otcovskú dovolenku. Otcovská dovolenka, to je vlastne mužský ekvivalent materskej dovolenky, čiže to je ten zhruba polrok pre mužov, je to 28 týždňov, ktoré si môžu vyčerpať až do troch rokov veku dieťaťa. Väčšinou teda to býva tak, že matka ide na materskú hneď po narodení dieťaťa, dokonca ešte pár týždňov pred jeho narodením a čerpá si materskú a potom nabehne na rodičovský príspevok. O ňom bude ten môj druhý návrh. Potom nastupuje otec, ktorý si môže materskú, alebo volajme ju teda otcovskú, aby sme to nevolali smiešne materskou, keď otec je na tej dovolenke. Tak tú si môže vyčerpať až do dovŕšenia troch rokov veku jeho dieťaťa. No a muži si to čerpajú rôzne, ale veľmi často sa stáva, že zamestnávateľ im povie, že vieš čo, nemôžeš si ju vyčerpať až v tej dobe 28 týždňov, lebo nemôžeš tak dlho zostať doma. Takže množstvo mužov potom tú materskú končí skôr. A už si ju dočerpať nemôžu. Čiže naozaj skontaktovalo ma množstvo mužov, otcov, ktorí hovorili, že bol som na materskej dva mesiace, potom mi už zamestnávateľ povedal, že musíš prísť do práce, tak som išiel, materskú som zrušil a už som si ju nikdy nemohol dočerpať. Takže ten môj návrh je veľmi, veľmi jednoduchý. Pomáha zaviesť flexibilitu do starostlivosti o deti do troch rokov, čo je jeden z najvýraznejších fenoménov poslednej doby v oblasti rodinnej politiky, kde, pokiaľ naozaj chceme, aby sa muži viac zapájali do starostlivosti o deti, potrebujeme ich nejakým spôsobom viac do toho vtiahnuť a potrebujeme im dať potrebnú flexibilitu. A tá flexibilita vyzerá tak, že ako pre matku, tak aj pre otca dieťaťa bude možné si materskú alebo otcovskú prerušiť a rozdeliť, a to maximálne dvakrát. To znamená na tri časti a týmto spôsobom bude môcť aj otec, aj matka dočerpať celú svoju otcovskú alebo materskú aj vtedy, keď si ju rozdelí. Jedinou podmienkou je, že jedna časť nemôže byť kratšia ako 30 dní. Poviem príklad. Napríklad je tam tých 28 týždňov a dajme tomu, že otec si bude môcť rozdeliť túto svoju otcovskú dvakrát na tri časti, povedzme dva, dva a dva mesiace. Že pôjde teda dva mesiace bude doma, potom bude istý čas pracovať, potom bude opäť dva mesiace doma, opäť istý čas pracovať a znovu dva mesiace doma. A takto si tú otcovskú vyčerpá celú, pokiaľ to stihne do troch rokov veku dieťaťa a každá tá časť nebude kratšia ako 30 dní, tak takýmto spôsobom si bude môcť dočerpať celú svoju otcovskú. Najväčším pozitívom tejto novely je možnosť rozdeliť si otcovskú, ktorá bude motivovať otcov viac využívať inštitút otcovskej dovolenky a tým sa ešte viac podieľať na starostlivosti o dieťa s partnerkou. Inštitút delenej rodičovskej dovolenky nie je vo svete ojedinelý. Existuje tzv. dvojrodičovský systém, ten majú napríklad v škandinávskych krajinách, na Islande, v Austrálii, v Anglicku, v Nemecku. V týchto krajinách disponujú rodičia spoločným objemom dní materskej alebo otcovskej dovolenky, ktorú môžu čerpať flexibilne rôznymi spôsobmi. Na Slovensku máme jeden z najštedrejších systémov finančnej podpory rodín s deťmi v období aj pred narodením dieťaťa a následne do troch rokov veku dieťaťa. Ale táto podpora je pomerne rigidná a nie je možné ju čerpať flexibilne. A preto, ešte raz zopakujem, mojím zámerom bolo priniesť túto formu flexibility do slovenskej legislatívy a poskytnúť obom rodičom možnosť plnohodnotne využiť tie možnosti, na ktoré majú zo zákona nárok. To je všetko a budem veľmi rada za podporu tohto nenáročného praktického opatrenia, ktoré dokonca ani nebude stáť štát žiadne peniaze navyše. Ďakujem pekne. Zavriem ťa, prosím, miesto, pani poslankyňa. Chcem